CELEX: 62018TN0139
Language: sk
Date: 2018-02-21 00:00:00
Title: Vec T-139/18: Žaloba podaná 21. februára 2018 – Avio/Komisia

23.4.2018   
            
            
               SK
            
            
               Úradný vestník Európskej únie
            
            
               C 142/68
            
         Žaloba podaná 21. februára 2018 – Avio/Komisia
   (Vec T-139/18)
   (2018/C 142/87)
   Jazyk konania: taliančina
   
      Účastníci konania
   
   
      Žalobkyňa: Avio SpA (Rím, Taliansko) (v zastúpení: G. Roberti, G. Bellitti a I. Perego, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vo veci samej zrušil rozhodnutie Komisie K(2016) 4621 final z 20. júla 2016 týkajúce sa povolenia v zmysle článku 8 ods. 2 nariadenia Rady (ES) č. 139/2004 z 20. januára 2004 o kontrole koncentrácií medzi podnikmi (Vec M.7772 – ASL/Arianespace),
            
         
               —
            
            
               v rámci dokazovania nariadil Komisii, aby podľa článkov 88 a 89, ako aj článku 91 písm. b) rokovacieho poriadku založila do spisu dokumenty uvedené v oddiele III tejto žaloby,
            
         
               —
            
            
               uložil Komisii povinnosť nahradiť trovy konania.
            
         
      Dôvody a hlavné tvrdenia
   
   Táto žaloba je podaná proti rozhodnutiu Komisie K(2016) 4621 final z 20. júla 2016 týkajúcemu sa povolenia v zmysle článku 8 ods. 2 nariadenia Rady (ES) č. 139/2004 z 20. januára 2004 o kontrole koncentrácií medzi podnikmi (Vec M.7772 – ASL/Arianespace), uverejneného v jeho nedôvernej verzii z 11. decembra 2017.
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod je založený na zjavne nesprávnom posúdení, nedostatočnom vyšetrení a nedostatočnom odôvodnení Komisie z dôvodu, že riadne neanalyzovala riziko uzavretia trhu odpaľovacích zariadení prevádzkovaných spoločnosťou Arianespace, najmä vzhľadom na kapacitu, stimuly a protisúťažné účinky.
            
         
               2.
            
            
               Druhý žalobný dôvod je založený na zjavne nesprávnom posúdení Komisie z dôvodu, že nepožadovala záväzky vo vzťahu k trhu odpaľovacích zariadení prevádzkovaných spoločnosťou Arianespace, najmä vzhľadom na riziko pre hospodársku súťaž spojenú s konfliktom záujmov v spoločnosti Arianespace a na riziko výmeny citlivých informácií medzi spoločnosťou Arianespace a ASL.